**Vojin (Vojo) Nikolić** (Miločani, Nikšić, 16. novembar 1914 — Beograd, 22. oktobar 1999) bio je general-pukovnik JNA i narodni heroj.

Biografija
----------

Rođen je u porodici crnogorskog oficira. Završio je gimnaziju u Nikšiću, gde se uključio u napredni omladinski pokret.

### Studentski dani

Septembra 1933. upisao se na Tehnički fakultet Beogradskog univerziteta i iste godine primljen je u KPJ. Već sledeće godine je postao sekretar Fakultetskog komiteta i član Univerzitetskog komiteta KPJ.

U aprilskoj provali 1935. godine u Beogradu bio je uhapšen i u istražnom zatvoru je proveo više od šest meseci.

Bio je član prvog Akcionog odbora studenata Beogradskog univerziteta i jedan od organizatora aprilskog štrajka studenata u borbi za ukidanje višegradskog koncentracionog logora. Aprila 1936, zbog organizovanja studentskog štrajka, bio je isključen s fakulteta na godinu dana, i proteran u rodno mesto, odakle se ilegalno vratio u Beograd i na Tehničkom fakultetu formirao partijsku organizaciju. Pored rada na univerzitetu bio je instruktor Mesnog komiteta partije za Beograd u organizacijama preduzeća vazduhoplovne industrije „Ikarus", „Beometal" i tekstilne industrije. U vreme štrajka aeronautičara je uhapšen jer je bio provaljen kao jedan od organizatora i rukovodilaca. Podvrgnut je mučenjima, ali su nastojanja policije da iznude bilo kakvo priznanje ostala bez rezultata. Posle istrage, bio je upućen u koncentracioni logor u Bileći; ali, kako je, dok je sprovođen, logor bio raspušten – proteran je u rodno mesto. On se ipak ponovo vraća u Beograd i biva izabran za sekretara Univerzitetskog komiteta i člana Mesnog i Okružnog komiteta KPJ za Beograd.

U fazi borbe KPJ protiv fašizacije zemlje bio je predsednik Studentskog odbora za odbranu zemlje na Beogradskom univerzitetu i studentski predstavnik u Radničkom odboru omladinskih organizacija.

### Drugi svetski rat

Rat ga je zatekao u Beogradu, gde je, po direktivi Partije, radio na specijalnim zadacima. Posle objave rata javlja se u dobrovoljce za odlazak na albanski front. Nakon kapitulacije Jugoslavije vraća se u Beograd, a potom odlazi na rad u Niš. Pošto je provaljen, preko Prokuplja i Kosova prelazi u Crnu Goru.

Po odluci partijskog rukovodstva Crne Gore, 9. jula 1941. upućen je za delegata PK u zapadnu Boku, a istovremeno je delovao i kao instruktor Okružnog komiteta za Nikšić. Od tada do maja 1943. jedan je od organizatora i rukovodilaca borbe u nikšićkom okrugu. Maja 1943. imenovan je za političkog komesara 4. proleterske brigade, a 1944. godine za komesara 2. udarnog korpusa.

### Nakon Drugog svetskog rata

Posle rata je bio na brojnim istaknutim položajima: komesar Vojne oblasti, pomoćnik ministra narodne odbrane, državni podsekretar u DSNO, generalni direktor Jugoslovenskih železnica, predsednik Odbora za narodnu odbranu Savezne skupštine, član CK Crne Gore i član prvog saziva Saveta federacije.

Pored Ordena narodnog heroja, kojim je odlikovan 10. jula 1952, nosilac je i brojnih drugih odlikovanja.

Literatura
----------

* Narodni heroji Jugoslavije, drugo izdanje, Mladost, Beograd, 1975.
* „Narodni heroj Vojo Nikolić", Nikšićke novine, 28. oktobar. 1999.
* Mala enciklopedija Prosveta, Prosveta, Beograd, 1968.
* Vojna enciklopedija, drugo izdanje, Vojnoizdavački zavod, Beograd, 1973.
* Milica Damjanović, Napredni pokret studenata Beogradskog univerziteta, Nolit, Beograd, 1966.
* Milomir Marić, Deca Komunizma, Mladost, Beograd, 1989.

Spoljašnje veze
---------------

* O studentskom pokretu Beogradskog univerziteta (1934-1941), Radoje Pajović

| * p
* r
* u
Flag of Socijalistička Federativna Republika Jugoslavija Narodni heroji iz Nikšića i okoline Flag of Crna Gora |
| --- |
| Narodni heroji Jugoslavije rođeni u Nikšiću i okolnim mestima, kao i oni koji su politički ili vojno delovali na ovom području: |
| Grahovo | 
 Vasilije Kovačević Čile  **•**  Veljko Kovačević  **•**  Vojo Kovačević  **•**  Miloš Kovačević  **•**  Mirko Kovačević  **•**  Mitar Kovačević  **•**  Sava Kovačević  |
| Nikšić | 
 Veljko Aleksić  **•**  Muharem Asović  **•**  Marko Baletić  **•**  Aleksa Backović  **•**  Danilo Bojović  **•**  Dušan Bojović  **•**  Milica Vučinić  **•**  Dušan Vujačić  **•**  Vasilije Vujačić  **•**  Dušan Vujović  **•**  Ratko Vujović  **•**  Jovan Vukotić  **•**  Pero Giljan  **•**  Milinko Đurović  **•**  Milisav Đurović  **•**  Veljko Zeković  **•**  Jovan Zvicer  **•**  Obren Janjušević  **•**  Božidar Jovanović  **•**  Petar Jovanović  **•**  Milo Kilibarda  **•**  Vasilije Koprivica  **•**  Radovan Kovačević  **•**  Nikola Lješković  **•**  Aleksa Maksimović  **•**  Veljko Milatović  **•**  Radojica Nenezić  **•**  Radislav Nikčević  **•**  Vojin Nikolić  **•**  Đoko Pavićević  **•**  Đorđije Premović  **•**  Lazar Radojević  **•**  Veljko Radulović  **•**  Peko Tepavčević  **•**  Veljko Todorović  **•**  Vlado Tomanović  **•**  Dragan Cerović  **•**  Čedomir Čupić 
 |